Minister van onderwys weet nie of skole in Gauteng veilig is nie - Red Gauteng
Die VF Plus se Tienpuntplan vir Gauteng
Wat Anton Alberts Gauteng bied
Minister van onderwys weet nie of skole in Gauteng veilig is nie
by Armand Cloete | 17 Apr 2019 | Nuus | 0 comments
Selfs ná die tragedie by die Hoërskool Driehoek in Vanderbijlpark byna drie maande gelede waar verskeie leerlinge gedood en beseer is toe 'n loopbrug ineengestort het, weet die minister van basiese onderwys, Angie Motshekga, steeds nie of enige ander skole in Gauteng strukturele veiligheidsgebreke het nie.
Dit het aan die lig gekom in 'n geskrewe parlementêre vraag van die VF Plus aan die minister oor die aangeleentheid.
Die minister kan geen vrae oor die aangeleentheid antwoord nie, en sê sy gaan die Gautengse onderwysdepartement nader om die vrae te beantwoord.
Die VF Plus het die minister gevra hoeveel skole in Gauteng voldoen of voldoen nie aan die voorskrifte vir wetlike infrastruktuur-standaarde van haar departement of ander nasionale departemente nie en besonderhede daaromtrent.
Die tweede vraag was of infrastruktuur-inspeksies by skole gedoen word en ook om nadere besonderhede rondom dié aangeleentheid.
Die antwoord lui bloot dat die inligting aangevra is van die Gautengse onderwysdepartement.
"Dit is onwaarskynlik dat die minister wel die vrae voor die verkiesing sal beantwoord en die vraag moet gevra word of sy die inligting nie doelbewus verswyg nie aangesien daar tans regseise teen die departement ingestel word deur die ouers van Driehoek," sê adv. Anton Alberts, VF Plus premierskandidaat vir Gauteng en partyvoorsitter.
"Die VF Plus sal die vrae opnuut indien tydens die nuwe parlementêre sitting wat nog 'n geruime tyd sal duur.
"Indien die minister inderdaad nie oor die inligting beskik of ten minste 'n dringende ondersoek na die veiligheid by skole gelas het om vas te stel waar ander strukturele gebreke bestaan nie, is dit 'n skandalige en skokkende aanduiding en erkenning van die minister en die ANC-regering se ongevoeligheid oor die veiligheid van leerlinge.
"Die VF Plus sal bly aandring op vrae oor wat die regering doen om kinders se veiligheid by skole te verseker en sal sodoende terugslaan teen 'n regering wat argeloos staan teen die veiligheid van die land se skoolgaande kinders," sê Alberts.
Help om 'n einde te bring aan Lesufi se oorlog teen Afrikaans
Faith Mazibuko: VF Plus versoek ondersoek na diskriminerende indiensnemingspraktyke
ANC in Johannesburg raak nou desperaat om beheer oor die metro te kry
© 2021 Red Gauteng | Web Design & Internet Marketing by 3DOM AGENCY DIGITAL COMMUNICATIONS (Internet Marketing)